**И з б о р н о м в е ћ у**

**Филозофског факултета**

**Универзитета у Београду**

Одлуком Изборног већа Филозофског факултета у Београду донетој на седници 26. 12. 2019. године изабрани смо у комисију за припрему извештаја о кандидату за избор у звање редовног професора за ужу научну област Класичне науке, Тежиште истраживања: Античка књижевност, са пуним радним временом, на неодређено време. Пошто смо проучили достављени нам конкурсни материјал подносимо Изборном већу следећи

**И з в е ш т а ј**

На конкурс објављен у огласнику Националне службе за запошљавање *Послови* од 15. 1. 2020. године пријавио се један кандидат, др Ненад Ристовић, ванредни професор на Одељењу за класичне науке Филозофског факултета у Београду. Кандидат је поднео сву у конкурсним условима тражену документацију, укључујући своје научне радове (у електронском облику) који га квалификују за избор у звање редовног професора, извештаје о судентској евалуацији наставног рада за претходних пет школских година, потврде о радовима примљеним за објављивање и потврду о учешћу на међународном научном пројекту. На основу прегледа и анализе ове документације комисија је дошла до следећих увида и оцена.

*Биографија кандидата*

Ненад (Добривоје) Ристовић рођен је 25. марта 1969. године у Крагујевцу. Студије класичних наука на Филозофском факултету у Београду завршио је 1994. године. На истом факултету магистрирао је 1999. а затим и докторирао 2004. године. На Одељењу за класичне науке запослен је од 1996. године и прошао је звања од асистента-приправника до ванредног професора. На овом одељењу Филозофског факултета учествује у извођењу наставе из више предмета на сва три нивоа студија. Ангажован је и у настави докторских студија на Православном богословском факултету у Београду. Имао је саопштења на десетак научних скупова у земљи и иностранству. Као сарадник-истраживач био је укључен у више домаћих и у један међународни научни пројекат. Обављао је дужности управника и председника Научног већа Института за антику и класично наслеђе. Дугогодишњи је члан Статутарне комисије Филозофског факултета у Београду. Активан је у научној заједници као члан редакције научног часописа *Lucida intervalla*, као члан организационог одбора два одржана научна скупа, као рецензент више објављених научних монографија и чланака у научним публикацијама, те као предавач на различитим трибинама које популаришу науку. Његова библиографија обухвата 111 објављених и 5 за објављивање примљених радова.

*Научни радови кандидата*

Ненад Ристовић од избора у садашње звање 2013. године објавио је 36 научних, стручних и других радова од којих су следећи радови релевантни за избор у звање редовног професора.

Прошле године (2019) објављена му је научна монографија (категорија М 42) „Античка књига и рано хришћанство у дијалогу: *Октавије* Минуција Феликса”, у издању Одељења за књижевност и језик Матице српске. Књига је обима 364 странице, а позитивне рецензије на основу којих је објављена дали су еминентни стручњаци из земље и иностранства, професори Војислав Јелић и Војин Недељковић са Филозофског факултета у Београду, Даниел Марковић са Универзитета Синсинати у САД и Богољуб Шијаковић са Православног богословског факултета у Београду. Ова књига је компетентан допринос актуелној научној дискусији у студијама касне антике и раног хришћанства о односу старохришћанских писаца према хеленско-римској традицији дијалошког жанра и дијалошког дискурса, као и уопште према дијалошкој култури као једном од главних маркера интелектуалног живота и литерарне праксе у антици. Ристовићева опсежна и темељно урађена монографска студија бави се темом која до сада није била предмет занимања и истраживања у нашој класичној филологији нити у нашој науци о књижевности и у изучавањима античке философије – питањем могућности да се античка традиција дијалога пренесе у једно дело хришћанске књижевности а да не изгуби своје изворне квалитете. Истовремено је то и студија о уметнички веома успелом остварењу античке и старохришћанске књижевности на латинском језику – дијалогу *Октавије* Минуција Феликса – делу које није добило одговарајући третман у српској хуманистици и теологији. Ристовић овај дијалог, писан по угледу на Цицеронове философске дијалоге, представља као најуспелији пример спојивости хришћанства са античким литерарно-философским идеалима дијалога и дијалогичности чак и по критеријумима постмодернистичке књижевне теорије.

С обзиром на истакнуту ширину приступа и дубину захвата ова књига Ненада Ристовића има веома разуђену структуру од двадесетпет сегмената (не рачунајући додатке у виду спискова извора и литературе, објашњења скраћеница и регистара). Они су обједињени у три главне проблемско-тематске целине које су насловљене „Општи аспекти текстa и контекстa дијалога *Октавије* Минуција Феликса”, „Књижевни приступ и узори Минуција Феликса” и „Литерарно-мислилачка концепција *Октавија* и њено порекло”. Уоквирују их уводна и закључна реч сигнификативних наслова „Може ли хришћански писац бити истински деоник античке традиције дијалога?” и „Минуције Феликс – хришћански писац, истински деоник античке традиције дијалога”. Ристовић излагање материјала и ставова које даје у овој књизи врши исагошки. На почетку поставља теоријско-херменеутичку платформу показујући како је дијалошки жанр и тип дискурса изразито поливалентан феномен у античкој књизи, што га начелно чини уклопивим и у агенду једног хришћанског писца. Затим Ристовић представља аутора који му је у фокусу и излаже синопсис и композициони план његовог дела. На почетку друге велике целине своје књиге Ристовић објашњава феномен класицизма Минуције Феликса посматрајући га из више углова – од архаизаторских утицаја Друге софистике, преко „текстуалних заједница” као израза елитизма касноантичких интелектуалаца, до хришћанске „пленидбе Египћана” као акултурацијског императива. На следећим страницама у књизи се показује како Минуције Феликс спроводи imitatio античких аутора чија aucoritas их је наметнула за његове узоре – Цицерона, Тацита, Платона и Сенеке – при чему се нарочито истиче Ристовићево мајсторско представљање Минуцијевих комплексних веза са Цицероновим дијалозима, нарочито *De natura deorum*. На крају ове целине детаљно је анализирана реторичка позадина литерарних поступака и стратегија у *Октавију* без чијег разумевања ово дело једнога професионалног ретора-адвоката није могуће разумети и оценити.

Последња, најобимнија целина у овој Ристовићевој књизи бави се средишњим питањем које се покреће од самога наслова – о легитимности Минуцијевог пројекта писања хришћанског дијалога у складу с традицијама античке књиге и аутентичности реализације тог пројекта. Најпре се *Октавије* ставља у истраживачки оквир који дефинише појам интертектуалности у савременој науци о књижевности и акцентују се наратолошке специфичности овога дела које служе његовом аутопоетичком одређењу као експерименталне литерарне игре (lusus). Затим се тумаче различити аспекти Минуцијевог посезања за жанром сценског филозофског дијалога: како је следио праксу преношења спознаја као регуларне сврхе дијалошког жанра у антици; како је апологетска садржина *Октавија* била спојива с дијалошком формом на темељу античке литерарне праксе жанровске полифоније; како је *Октавије* израз философско-дидаскаличног културног модела; како је у Цицероновом типу дијалога нађена концепцијска прикладност за Минуцијев литерарно-културолошки пројекат; како изабрани судија у *Октавију* није проблематичан већ традиционално присутан драматуршки елемент у античкој дијалогографији; како је изазов филозофског скептицизма био мотивацијска и иновацијска окосница Минуцијевог дијалога. Затим се Ристовић осврће на проблем Минуцијевог теолошког минимализма и поставља га с једне стране у оквир античке праксе писања егзотеричког дијалога, а с друге у традицију античке протрептичке литературе. Пишући о *Октавију* као о типичном протрептику Ристовић се нарочито успело бави феноменом обраћења у античкој филозофској литератури и Цицероновим *Хортензијем* као концептуалним предлошком Минуцијевог дијалога. Последњи истраживачки сегмент ове књиге доноси врло успело разматрање Минуцијеве одбране реторике, коју повезује с његовим опредељењем за Цицеронов идеал филозофски образованог ретора. Истовремено Ристовић указује како у *Октавију* постоје две верзије таквог хришћанског приступа реторици – безрезерван, Минуцијев, и уздржан, Октавијев – чиме се такође показује отвореност његовог аутора за полифонију коју подразумева дијалошка размена идеја.

Књига „Античка књига и рано хришћанство у дијалогу: *Октавије* Минуција Феликса” Ненада Ристовића по свим својим карактеристикама дело је зрелог и искусног стручњака који суверено влада научном облашћу за коју је предметни наставник на Одељењу за класичне науке – Римском књижевношћу – како са историјске, тако и са теоријске стране, али и многим другим областима у које тема књиге и ауторова проблемска поставка задиру – философијом, теологијом, културном и интелектуалном историјом антике. Књига је написана у складу са највишим стандардима научне акрибичности, заснована на увидима у обимну најрелевантнију рецентну литературу на различитим језицима, као и на детаљном читању више десетина грчких и латинских извора, екстензивно навођених паралелно у оригиналу и у Ристовићевом врло успелом преводу. Ова Ристовићева стручно и технички беспрекорно урађена научна монографија већ је добила веома позитивну рецепцију у домаћој академској заједници будући да се нашла у најужем избору за награду „Никола Милошевић” за 2019. годину.

Ненад Ристовић је од избора у звање ванредног професора објавио више радова у високо рангираним међународним публикацијама – у категорији М 13 – која се узима за еквивалент категорији М 23. Реч је о следеће 3 студије-поглавља у тематским зборницима водећег међународног значаја.

У тематском зборнику *Latin at the Crossroads of Identity: The Evolution of Linguistic Nationalism in the Kingdom of Hungary*, који су приредили Gábor Almási и Lav Šubarić као пети том серије “Central and Eastern Europe: Regional Perspectives in Global Context” реномираног светског издавача научне литературе “Brill” из Лајдена, Ристовићу је 2015. године, као 11. поглавље овога зборника, објављена студија “Latin and Vernacular Relations in the Eighteenth and Nineteenth Centuries: The Serbian Case” (стр. 256–277). Ова студија је подељена у пет одељака чији су наслови: “The Setting of Serbian Neo-Latinism”, “Latin-Serbian Interaction in Education and Literature”, “Attitudes towards Latin of the Enlightenment Writers”, “Romanticism’s Challenge and the Flourishing Ending” и “Concluding Remarks”. Као већ афирмисани испитивач мало проучене научне области српске неолатинистике Ристовић је у овом свом раду зналачки анализирао на који је начин појава и ширење латинске писмености и књижевног стварања на латинском језику код Срба током XVIII–XIX столећа долазила у интеракцију са српским језиком и књижевношћу, као и какав је био лингвистички оквир и културолошко-социолошка позадина те интеракције. Овим радом он је примарно ставио српску неолатинистику у средњоевропски контекст, али је показао и да она има сасвим специфичан карактер и позицију које су проистекле из њеног идеолошког и практичног ослањања на искуство руско-украјинске неолатинистике.

У тематском зборнику *A Handbook to Classical Reception in Eastern and Central Europe*, који су за престижног америчко-британског издавача научне литературе “Wiley-Blackwell” приредиле Zara Martirosova Torlone, Dana Lacourse Munteanu и Dorota Dutsch, Ристовићу су 2017. године објављена два текста. Први је студија која носи наслов “Innovative Impact of the Classical Tradition on Early Modern Serbian Literature” (стр. 347–359). Ова студија представља 29. поглавље зборника у коме је објављена и чине је увод и четири одељка чији су наслови: “Intellectual Enrichment”, “Adoption and Adaptation of Classical Literary Genres and Techniques”, “Imitation of Classical Versification and the Peak of Neoclassicism” и “Beginning of Rearticulation of Neoclassical Poetics”. У овоме раду Ристовић на оригиналан начин сажима тематику новина које је на пољу идејног, жанровског и тематског обогаћења, као и прихватања литерарних поступака, метричких образаца и књижевнотеоријских и естетичких схватања, донело окретање античкој литерарној традицији српске књижевности барока, просвећености и класицизма.

За ову публикацију Ристовић је, у коауторству са британском колегиницом Надом Зечевић, био ангажован и као уводничар једног од тематских сегмената – у тексту чији је наслов “Classical Reception in Bosnia-Herzegovina, Serbia, and Montenegro: An Introduction” (стр. 329–335). У овоме тексту, који је 27. поглавље зборника у коме је објављен, дата је успела синтеза сазнања и тумачења утицаја и важности античке литерарне традиције у књижевном стваралаштву трију данашњих земаља наведених у наслову.

Ненад Ристовић је објавио 4 рада у домаћим научним часописима међународног значаја (категорије М 24).

У часопису Одељења за класичне науке *Lucida intervalla* бр. 48 из 2019. године објављен му је рад „Два зачетника једне књижевности: О питању првенства у хришћанској књижевности на латинском језику” (стр. 119–137). Ристовић, као афирмисани стручњак за хришћанску антику из редова српских класичних филолога, ухватио се у овоме раду у коштац са једним од вековима решаваних проблема у класичној филологији и патристици – питањем да ли је хронолошки први писац хришћанске књижевности на латинском језику Минуције Феликс или Тертулијан – и понудио је решење којим пледира за првопоменутог писца. Своју тезу засновао је на аргументима како унутаркњижевне природе – пре свега на драмском датуму Миницијевог дијалога, кога ставља у прве године владавине Марка Аурелија – тако и на културноисторијском лоцирању Минуцијевог дела у оквир два паралелна процеса која су обележила живот хришћанске заједнице у Риму у последњим деценијима II столећа – социјална прогресија и почетак њене латинизације.

У часопису *Прилози за књижевност, језик, историју и фолклор* бр. LXXXIV из 2018. године, стр. 47–62, објављен је Ристовићев рад „Увод приручника из реторике Мануила Козачинског”. Као већ потврђени доносилац нових информација из слабо испитиване научне области српске неолатинистике он у овоме раду презентује и контекстуализује непроучавани рукопис најстаријег српског приручника из реторике писаног на латинском језику 1735. године. Уз текстолошко приређивање одабраног неолатинског извора и његов српски превод Ристовић у овоме раду указује на модернизацијски аспект који је имало увођење реторике у српски образовни простор, објашњава како је оно било израз нове културне политике православне јерархије изнуђене околностима католичког прозелитизма те закључује да је императивно ширење реторике аргументима утврђеним још у антици постало један од кључних елемената акултурације Срба Хабзбуршке монархије у западну нововековну културу.

У склопу својих вишегодишњих истраживања на пољу класичне традиције у српској књижевности и култури XVIII столећа Ристовић је написао и два рада из исте категорије (М 24) у којима се бавио једним од најважнијих текстова за историју класичне традиције у Срба, беседи Дионисија Новаковића у славу хуманистичког образовања, битно померајући границе досадашњих сазнања и схватања о историјском контексту и о изворима и узорима ове беседе. Први је рад „Data Novakovicziana retractata”, објављен у часопису *Књижевна* *историја*, XLV/149 (2013), стр. 55–73. У њему је Ристовић анализом интертекстуалних и контекстуалних информација утврдио да је до сада у науци несигуран датум произношења ове беседе 9/20. 12. 1742.

Други је рад „Главни предложак и извор података о антици за *Слово* Дионисија Новаковића”, који је објављен у часопису *Зборник Матице српске за књижевност и јези*к LXIII/1 (2015), стр. 21–48. У њему је Ристовић, са сјајним познавањем европске неолатинистике и великом компаратистичком минуциозношћу, показао да базични предложак Новаковићевог *Слова* представљају неколике беседе на сродне теме великог француско-италијанског неолатинског писца и педагога Марка Антонија Муретуса.

У истом периоду Ристовић је објавио и 1 рад у категорији М 51. То је његов текст под насловом „Доситејев пут и путоказ” који је изашао у часопису Православног богословског факултета *Богословље* (1/2017), стр. 135–150. Лако и проницљиво се крећући огромним подручјем европске интелектуалне историје од антике до века просвећености Ристовић у овоме раду налази да питањима која су предмет спорења у вези са делом Доситеја Обрадовића треба приступати узимајући у обзир контекст осамнаестовековне религијске просвећености и традиције хришћанског класичног хуманизма. Посебно истиче да је најважнија Доситејева карактеристика опредељење за античку философску препоруку „Ничег превише” и то показује анализом карактеристичних литерарних примера за различите аспекте Доситејеве интелектуалне и културне делатности.

Ненад Ристовић је поред наведених радова у високим категоријама (М 42, М 13, М 24, М 51) у истоме периоду објавио и 3 рада у категорији М 45 – која се узима за еквивалент категорији М 51 – што додатно показује његову живу и богату научну активност. Ови се радови такође одликују високим истраживачким нивоом, а поглавито се баве облашћу која је највише предмет његове истраживачке пажње – рецепцијом античког литерарно-мислилачког наслеђа у српској књижевности.

За тематски зборник *The False Continuity of Nations: Contributions of Paschalis Kitromilides to the Study of Orthodox Commonwealth and Nationalism of the Balkans* који је приредио Слободан Марковић а објавили Центар за британске студије при Факултету политичких наука и Досије студио из Београда Ненад Ристовић је написао текст “Towards a Better Understanding of the Orthodox Communion in the Early Modern Age: On the Book *An Orthodox Commonwealth* by Paschalis Kitromilides” (стр. 9–20). Овим радом Ристовић је показао како се ширином својих знања и интересовања може конструктивно укључити и у научну полемику далеку класичној филологији. Полазећи од ставова Веселина Чајкановића о Доситејевом класицизму и од својих закључака о грчкој култури негованој под окриљем Православне цркве као снажном идентитетском везиву балканских народа у раном новом веку Ристовић је у овоме раду подупро тезе које заступа најистакнутији грчки стручњак за просветитељство, Пасхалис Китромилидис, о неодрживости етноцентричне парадигме у испитивању предмодерне историје „православног комонвелта”.

Ненад Ристовић је у коауторству са проф. др Војиславом Јелићем и академиком Александром Ломом написао предговор „Уводна реч приређивача” (стр. 7–16) тротомним *Изабраним делима Мирона Флашара* која су њих тројица приредили а објавиле их водеће научне институције у Србији (Матица српска, САНУ и Филозофски факултет у Београду) 2017. године. Овај текст и овај издавачки пројекат у целини доприноси општем утиску како о разноврсности Ристовићевог научног рада, тако и његовој посвећености афирмацији доприноса класичних студија развоју српске хуманистике.

У 2. тому серије *Легенде Београдског универзитета* који је 2014. године објавила Универзитетска библиотека „Светозар Марковић” а приредиле га Марија Вранић Игњачевић и Драгана Столић, објављен је Ристовићев рад „Веселин Чајкановић о античком књижевном наслеђу у делу Доситеја Обрадовића” (стр. 134–138). Иако кратко, ово саопштење убедљиво ревалоризује основну поставку првог испитивача античког наслеђа код Доситеја – да је оно типичан и у нашој културној историји најизразитији пример класичног хуманизма, утемељеног и у његовој византијској и у његовој западној варијанти.

Од реферата на научним скуповима у земљи и у иностранству на којима је учествовао Ристовићу су у истом овом периоду у целини објављена 4 – од чега су 2 из категорије М 33 и 2 из категорије М 63.

Године 2016. објављен је Ристовићев рад “The Enlightenment of Dositej Obradović in the context of Christian classical humanism” у зборнику Enlightenment and Religion in the Orthodox World (стр. 175–206; 296) који је приредио Paschalis M. Kitromilides за серију “Oxford University Studies in the Enlightenment” коју издаје оксфордска “Voltaire Foundation”. У овом зборнику налазе се радови првобитно излагани на међународном научном конгресу одржаном у организацији Института за неохеленске студије у Грчкој националној истраживачкој фондацији у Атини. Ова Ристовићева студија представља 8. поглавље овога зборника и састоји се од пет одељака чији су наслови: “The religious essence of Obradović’s Enlightenment and the question of its Orthodoxy”, “Christian classical humanism as the pivot of Obradović’s intellectual and literary views”, “Education in the Greek East as a Foundation of Obradović’s Enlightenment profile”, “Erasmus and Protestant influences on the formation of Obradović’s classical humanism and Church reformism” и “Orthodox and Serbian frameworks of Obradović’s religious-classicist enlightenment”. У овоме раду просветитељски став и дискурс Доситеја Обрадовића врло убедљиво су приказани као израз и резултат његовог базичног интелектуалног и литерарног профила, којег Ристовић означава као хришћански класични хуманизам. Овај обиман и темељан рад својеврсна је круна Ристовићевог дугогодишњег бављења Доситејевим делом, али и његове посвећености испитивању хришћанске рецепције античке књиге, у чију историју врло аргументовано је показао да се Доситејево дело мора првенствено сместити.

У зборнику радова са међународног научног скупа у организацији Задужбине „Доситеј Обрадовић”, *Доситеј у српској историји и култури*, који је приредио Душан Иванић а штампан је 2013. године, налази се Ристовићево саопштење насловљено са „Корени Доситејевог просветитељства: традиција хришћанског класичног хуманизма и школовање у Грчкој” (стр. 345–357). У овоме раду указује се на мање испитиване аспекте Доситејеве интелектуалне и литерарне формације, као што су еразмијанска традиција спајања хришћанског реформизма са наслеђем класичног хуманизма и новогрчко искуство уклапања идеја модерне просвећености са источнохришћанским моделом чувања и неговања хеленског литерарно-мислилачког наслеђа.

Једнако су квалитетни и реферати Ненада Ристовића на научним скуповима који нису међународни, али се могу третирати као научни скупови регионалног значаја.

Први је Ристовићев реферат „Просветитељска димензија ширења класичног хуманизма међу Србима у Хабзбуршкој монархији у 18. столећу” објављен је 2014. године на стр. 131–143 зборника радова са научног скупа одржаног на Филозофском факултету Свеучилишта у Загребу на тему *Hrvati i Srbi u Habsburškoj Monarhiji u 18. stoljeću: interkulturni aspekti ‘prosvijećene’ modernizacije*, који је приредио Драго Роксандић. Овај рад даје један нови приступ изучавању феномена просветитељства код Срба повезујући га са сродним и комплементарним феноменом ширења класичне традиције и хуманистичког образовања у српској култури, просвети у и књижевности раног новог века.

Ристовићево саопштење насловљено са „Културно-просветно деловање Карловачке митрополије и приближавање српске књижевности предању античке књиге”, објављено је на стр. 437–454 зборника радова са научног скупа *Три века Карловачке митрополије 1713–2013*, који су приредили Дејан Микавица и Драго Његован, а објавили 2014. године Епархија сремска, Филозофски факултет у Новом Саду и Мало историјско друштво. Са сигурношћу стручњака који годинама проучава проблематику класичне традиције у српској књижевности XVIII и XIX столећа Ристовић у овоме раду, често на непознатој грађи, осветљава улогу коју су за развој ове традиције имали појединци и институције Православне цркве у Хабзбуршкој монархији.

Осим наведених објављених реферата са научних скупова у земљи и иностранству, у штампи су по један Ристовићев рад из категорија М 33 и М 63.

Ристовић је 2018. године учествовао на међународног научном скупу на Православном богословском факултету „Осам векова аутокефалије Српске Православне Цркве” и за зборник радова са тог скупа, чије је објављивање у току, примљено му је саопштење под насловом „Теоријски заговорници класичног образовања у Српској Православној Цркви: Дионисије Новаковић и Никодим Милаш”. Испитујући црквени допринос развоју српског школства класично-хуманистичког усмерења Ристовић скреће пажњу на два теоријска текста настала у преломним тренуцима избора образовног модела – први када је увођено модерно класично образовање у Срба, а други када је ово образовање дошло под удар критике природњачко-научног правца у образовању – и представља, оцењује и упоређује аргументе и домете ових докумената узимајући у обзир историјски и перформативни контекст, као и ауторске специфичности.

Ристовић је 2019. године учествовао на научном скупу у организацији Задужбине „Доситеј Обрадовић” чија је тема била „Век просветитељства у српској култури” и поднео реферат под насловом „Класични хуманизам у служби просветитељства: „litterarum lumen” и слични топоси у посвети Мојсија Рашковића митрополиту Павлу Ненадовићу”. Тај реферат ће се наћи у зборнику радова са овог научног скупа који је процесу објављивања. Детектујући у једном непроученом документу на латинском језику античке идеје о важности књижевности пореклом из једног од главних узорних текстова нововековног класичног хуманизма, Цицеронове беседе *Pro Archia*, овај Ристовићев рад указује на важност тог документа за разумевање културних промена у српској заједници у Хабзбуршкој монархији у преломном раздобљу пред почетак реформи у њој и као показатеља појаве световног типа интелектуалца у Срба.

Из датог прегледа види се да је Ненад Ристовић за непуних 7 година од првог избора у садашње звање (2013) објавио 16 радова из категорија које се узимају у обзир за избор у звање редовног професора, од чега од последњег избора (2018) 5 радова, међу којима 1 научну монографију; да има и 2 рада која су му прихваћена за штампу; да Ристовићеви радови који се узимају у обзир за избор у звање редовног професора објављени у периоду 2013–2019. године запремају 582 странице.

На основу тога, Ненад Ристовић са квантитативне стране у потпуности испуњава услове за избор у звање редовног професора.

Поред бројности, обимности и научног квалитета радови Ненада Ристовића одликују се и иновативношћу – тематизовањем и проблематизовањем научних области и питања која раније нису била у фокусу српске класичне филологије.

Висок квалитет Ристовићевих научних радова потврђује и њихова цитираност и у страним и у домаћим научним публикацијама.

*Ангажовање кандидата у научним пројектима и другим научним активностима*

Научноистраживачки рад Ненада Ристовића ужива признатост и у земљи и у иностранству – што показује чињеница да је он тренутно укључен у 2 научна пројекта од којих је један међународни а један национални. Први је COST Action“People in Motion: Entangled Histories of Deplacement accross the Mediterranean (1492–1923)”, пројекат подржан од Европске Уније у који је Ристовић укључен од 2018. године као сарадник-истраживач. У истоме својству ангажован је од 2011. године у научном пројекту Министарства просвете, науке и технолошког развоја Србије „Представе идентитета у уметности и вербално-визуелној култури новог доба”.

Ристовић је био члан организационог одбора домаћа 2 научна скупа: „Милош Н. Ђурић: класично наслеђе на размеђи традиционалног и модерног”, одржаног 2017. године у САНУ и на Филозофском факултету у Београду, и „Век просветитељства у српској култури”, одржаног 2019. године у Задужбини „Доситеј Обрадовић” у Београду.

Научни ангажман Ненада Ристовића обухвата и његово обављање дужности управника Института за антику и класично наслеђе при Одељењу за класичне науке у 1 мандату и председника Научног већа истог института у 2 мандата, као и његово чланство у редакцији часописа Одељења за класичне науке *Lucida intervalla*.

*Педагошки рад кандидата*

Једнако тако Ненад Ристовић показује преданост и у наставном раду на Одељењу за класичне науке на коме је наставник више предмета на сва три нивоа студија. У извођењу наставе и у менторском раду Ненад Ристовић се одликује знањем, марљивошћу, одговорношћу, смислом за педагошки рад и иновативношћу у погледу метода рада. За свој наставни рад у студентским евалуацијама у последњих пет школских година оцењиван је високим оценама: 5,00; 4,94; 4,83; 4,80; 4,04.

Ристовић је иницирао увођење у програм студија класичних наука на Филозофском факултету у Београду наставне садржаје из области старохришћанске књижевности и српске неолатинистике.

Наставни квалитети Ненада Ристовића препознати су и ван Филозофског факултета па је он од 2015. године ангажован у настави докторских студија на Православном богословском факултету у Београду, на предмету „Хришћанство и грчко-римска цивилизација”.

Као запажени стручњак Ристовић је био председник или члан комисије у одбрани више докторских дисертација на Филозофском факултету у Београду и на Православном богословском факултету.

Ненад Ристовић тренутно је ментор 3 докторске дисертације које су у фази израде. Био је ментор више завршних радова мастер студија који су одбрањени с највишим оценама. Ристовић је за свој менторски рад више пута добио видљиво признање у Бранковој награди Матице српске којом су награђени завршни радови мастер студија урађени под његовим менторством.

*Закључак и предлог комисије*

После извршене анализе објављених научних радова и других потврда и показатеља научноистраживачког и педагошког рада јединог пријављеног кандидата на конкурс за редовног професора из уже научне области Класичне науке, Тежиште истраживања: Античка књижевност, др Ненада Ристовића, комисија је донела једногласан закључак да резултати научноистраживачког и педагошког рада др Ненада Ристовића у периоду од избора у звање ванредног професора својим високим квалитетом и широким дометом представљају значајан допринос науци и струци и да кандидат испуњава свеформалне и садржинске критеријуме за избор у звање редовног професора који су прописани Законом о високом образовању, „Критеријумима за стицање звања наставника на Универзитету у Београду”, Статутом Филозофског факултета у Београду и „Правилима о ближим условима за избор наставника и сарадника Филозофског факулета у Београду”.

На основу увида и оцена изложених у овоме Извештају који недвосмислено показују да су задовољени сви важећи захтеви за унапређење др Ненада Ристовића у највише академско звање, **комисија** са задовољством **предлаже** Изборном већу Филозофског факултета у Београду **да** **др Ненад Ристовић буде изабран у звање редовног професора** за ужу научну област Класичне науке, Тежиште истраживања: Античка књижевност.

У Београду,

6. 2. 2020.

Чланови комисије:

Др Војислав Јелић, редовни професор

Филозофског факултета у Београду

(председник комисије)

Др Војин Недељковић, редовни професор

Филозофског факултета у Београду

Др Миодраг Стојановић, редовни професор

Филолошког факултета у Београду

у пензији